《归带惠泉邀诸友茗饮》
明代·孙作

江南浙山俱可人，泽北惠泉尝入梦。昔年濯足望具区，船头百折烦遮送。

高情数与此山期，舟不冲风雨尼之。天公忌人如忌疾，十年欲去事长违。

昨宵拄杖落林谷，画舫载泉赢百斛。为倒龙堂明月珠，共试蛇坑小苍玉。

故人谈颊翻九河，舌本咽枯知奈何。此泉此茗不易得，缓饮缓煎还可过。

人间酒肉谁厌臭，我味此泉渠闭口。身如瓠壶过汤羌，慎勿与方传不朽。

作者简介：元明间常州府江阴人，名作，以字行，一字次知。为文醇正典雅，动有依据。尝著书十二篇，号为《东家子》。元末避兵吴中，尽弃他物，独载书两簏。张士诚廪禄之，旋以母病谢去。明洪武六年聘修《大明日历》，授编修，乞改太平府教授。召为国子助教，累擢司业，归卒于家。有《沧螺集》。